Návrh vlády Slovenskej republiky

na skrátené legislatívne konanie o vládnom návrhu zákona, ktorým sa dopĺňa zákon      č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov a ktorým sa dopĺňa zákon č. 461/2003 Z. z. o sociálnom poistení v znení neskorších predpisov

	Zákonom č. 43/2004 Z. z. o starobnom dôchodkovom sporení a o zmene a doplnení niektorých zákonov sa s účinnosťou od 1. januára 2005 zaviedol systém starobného dôchodkového sporenia.
	Súčasný negatívny vývoj na svetových finančných trhoch môže nepriaznivo ovplyvniť úspory sporiteľov starobného dôchodkového sporenia a tým aj výšku ich budúceho dôchodku zo starobného dôchodkového sporenia. Vzhľadom na túto skutočnosť možno odôvodnene predpokladať ohrozenie naplnenia účelu starobného dôchodkového sporenia, ktorým je spolu so starobným poistením zabezpečiť sporiteľovi príjem v starobe. Tým je ohrozené aj jeho právo na primerané hmotné zabezpečenie v starobe ako jedno zo základných práv občana deklarovaných v čl. 39 ods. 1 Ústavy Slovenskej republiky.
	Z uvedených dôvodov je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov navrhnúť, aby sa Národná rada Slovenskej republiky uzniesla na skrátenom legislatívnom konaní o vládnom návrhu zákona, ktorým sa dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov a ktorým sa dopĺňa zákon č. 461/2003 Z. z. o sociálnom poistení v znení neskorších predpisov.